### | | | | --- | --- | | | | | --- | | **Byråd** 27. november 2018 Sagsnr. 710-2017-32291 Dok.nr. 710-2018-432125 Jano Christoffersen | | 196.                Forslag til lokalplan nr. 384 Nyt idrætsområde syd for [adresse] i [adresse] - Åbent

###

|  |  |
| --- | --- |
| Tidl. politisk behandling | PU, 12.06.2018, pkt. 27 |
| Forventet sagsgang | PU, ØK, BY høring PU, ØK, BY |
| Lovgrundlag | Planloven |

###

**SAGENS INDHOLD**

Byrådet skal i denne sag tage stilling til et forslag til
”Lokalplan nr. 384 Nyt idrætsområde syd for [adresse] i [adresse] og tillæg nr. 7
til Kommuneplan 2017-29”.

Lokalplanområdet ligger i forlængelse af den grønne kile med
[adresse], Præstemarkskolen, [adresse] og daginstitutionen
[adresse]. Den centralt beliggende grønne kile udgør et markant landskabstræk
og strukturerende element i byen.

Det samlede lokalplanområde har et areal på ca. 20 ha. Den del,
der udlægges til idrætsområde udgør ca. 12 ha. Størstedelen af lokalplanområdet
er privat ejet, mens [adresse] og Favrskov Forsyning ejer en mindre del.
Ved lokalplanens udarbejdelse er der to boligejendomme inden for
lokalplanområdet. Lokalplanen giver mulighed for, at boligen mod syd kan
bevares, når lokalplanen er realiseret.

Formålet med lokalplanen er at give mulighed for at anlægge et
nyt idrætsanlæg til erstatning for det eksisterende idrætsanlæg ved [adresse].
Med idrætsområdets placering videreføres den markante grønne struktur i [adresse]
og idrætsområdet anlægges i forlængelse af den grønne kile.

Lokalplanen muliggør anlæg af fodboldbaner, herunder en
opvisningsbane og en kunstgræsbane, tennisbaner og andre typer af
idrætsfaciliteter samt et klubhus, anlæg af interne veje, stier og
parkeringspladser. Lokalplanen giver endvidere mulighed for, at der anlægges en
stiunderføring under [adresse] mellem arealerne ved Præstemarkskolen og
idrætsanlægget.

Lokalplanen disponerer området, så der kan anlægges flere
fodboldbaner på sigt som følge af den forventede befolkningsudvikling i [adresse]
og et stort pres på banekapaciteten.

For at fastholde og forstærke den grønne kile som strukturerende
element er der i kommuneplan 2017-29 udlagt et rammeområde 5.OF.4 til
offentlige formål mellem [adresse] og jernbanen.

Lokalplanområdet dækker et større areal, end den udlagte ramme
5.OF.4, hvorfor kommuneplanrammen udvides mod syd med tillæg nr. 7 til
Kommuneplan 2017-29. Udvidelsen giver mulighed for at etablere en bufferzone
til fx støjdæmpende tiltag langs jernbanen. Dette vil bidrage positivt til
udnyttelsen af rammeområde 5.BO.3 mod øst, der er udlagt til boligformål.

Med kommuneplantillægget ændres også bestemmelsen om den
maksimale bebyggelsesprocent, så den maksimale bebyggelsesprocent på 5 gælder
for området som helhed og ikke for den enkelte matrikel. Denne ændring sker for
at sikre, at der kan udstykkes matrikler, hvor bebyggelsesprocenten for den
enkelte matrikel kan være højere end 5.

**VURDERING**

Lokalplanforslaget udlægger et nyt område, der er mere end tre
gange så stort som det nuværende idrætsanlæg ved [adresse]. Lokalplanen giver
dermed mulighed for på sigt at udvide banekapaciteten i [adresse] og anlægge andre
former for idrætsfaciliteter.

Udvidelsen af banekapaciteten skal ses i lyset af den forventede
befolkningsudvikling i [adresse] på længere sigt og den konkrete medlemsfremgang i
Søften Gymnastikforening (SGF).

Idrætsanlægget ved [adresse] har et samlet areal på ca. 6 ha. og
indeholder foruden klubhuse til henholdsvis fodbold- og tennisklub, to 11-mands
fodboldbaner samt areal til to mindre boldbaner, tennis- og petanquebaner og en
parkeringsplads. Af de ca. 6 ha. henligger ca. 5.500 m² som mose.

Der er herudover anlagt en ekstra 11-mandsbane ved
Præstemarkskolen til brug for Søften Gymnastikforening (SGF).

Der opleves imidlertid konkrete udfordringer med idrætsanlægget
ved [adresse], hvor der er overfladevand på nogle af banerne, især i
vinterhalvåret. Det betyder, at banekapaciteten ikke kan udnyttes optimalt i
dele af året.

Lokalplanforslaget fastlægger ikke den endelige indretning
af det område syd for [adresse] eller, hvor mange fodbold- og tennisbaner mv.,
der skal anlægges. Udbygningen kan ske i etaper og antallet af baner kan
udvides over tid.

Det må forventes, at der sker ændringer i områdets
indretning, når projektet konkretiseres bl.a. som følge af det videre arbejde
med landskabsplanen og konkretiseringen af regnvandsbassinernes placering og
udformning mv.

[adresse] har foretaget arkivalsk kontrol af
lokalplanområdet og anbefaler, at der foretages en arkæologisk forundersøgelse
af arealet. Vurderingen er foretaget på baggrund af, at der for nylig er gjort
betydelige fund på udstykningen nordøst for arealet ved [adresse].
Ligeledes er arealet så stort, at dette alene vil sandsynliggøre
tilstedeværelse af fortidsminder.

Udgifterne til en arkæologisk forundersøgelse påhviler bygherre
(jf. Museumslovens § 26 stk. 2). Hvis der ved forundersøgelsen påtræffes
væsentlige arkæologiske levn, skal der herefter foretages en egentlig
arkæologisk undersøgelse af disse, hvis bygherre fortsat ønsker anlægsarbejdet
udført. Dette arbejde kan strække sig over flere år.

Teknik og Kultur har efter en screening af lokalplanforslaget
efter ”Lov om miljøvurdering af planer og programmer” udarbejdet en
miljørapport, hvori grundvand, natur, sundhed, støj og landskab miljøvurderes.
Miljørapporten følger lokalplanforslaget og kommuneplantillægget.

**ØKONOMI**

Et foreløbigt overslag over den økonomi, der er forbundet med
udviklingen af det nye idrætsområde og -anlæg i [adresse] viser, at det nye anlæg
samlet set vil beløbe sig til ca. 30-40 mio. kr., afhængigt af anlæggets
omfang. Det var denne vurdering, der lå til grund for Byrådets beslutning i
Budget 2018-21 om at igangsætte arbejdet med udviklingen af området til et nyt
offentligt idrætsanlæg.

I 2018 og 2019 planlægges der gennemført forskellige tekniske
undersøgelser, udredning af jord- og miljøforhold, udarbejdelse af forslag til
disponering af området, lokalplanlægning samt iværksættelse af forskellige
forberedende arbejder i området, herunder håndtering af regnvand mv. Der er i
Budget 2018-21 afsat 500.000 kr. i 2018 til formålet.

I budget 2019-22 er der i 2020 afsat 2 mio. kr. til det
forberedende anlægsarbejde, indretning af området med landskabsbearbejdning
m.v. I 2021 og 2022 er der i hvert år afsat 15 mio. kr. til arealerhvervelse og
anlægsarbejde. Eventuelt resterende anlægsbeløb vil indgå i budgetlægningen for
2020-23.

Da lokalplanen udlægger området til offentlige formål kan
Favrskov Kommune ved endelig vedtagelse af lokalplanen være principielt
forpligtet til at overtage ejendomme inden for lokalplanområdet efter
planlovens § 48.

Realisering af lokalplanen forudsætter, at Favrskov Kommune
erhverver de dele af lokalplanområdet, der er privat ejet. Den endelige
vedtagelse af lokalplanen giver ekspropriationshjemmel til formål i
overensstemmelse med lokalplanen. Der skal ved den endelige vedtagelse af
lokalplanen derfor tages stilling til ekspropriation, hvis der ikke kan indgås
en frivillig aftale med de pågældende lodsejere.

**INDDRAGELSE**

Borgerinddragelse og kommunikation om lokalplanforslaget
sker efter reglerne i planloven. Det er et selvstændigt mål med planloven, at
offentligheden i videst muligt omfang inddrages i planlægningsarbejdet.

Lokalplanforslaget skal efter godkendelse offentliggøres ved
annoncering på kommunens hjemmeside med en indsigelsesfrist, som Teknik og
Kultur anbefaler fastlagt til otte uger.

**INDSTILLING**

Direktøren for Teknik og Kultur indstiller til Byrådet:

1.   At forslag til ”Lokalplan nr. 384 – Nyt idrætsområde
syd for [adresse] i [adresse] og tillæg nr. 7 til Kommuneplan 2017-29” godkendes
og fremlægges i offentlig høring i otte uger.

**BESLUTNING**

***Planudvalget, 6. november 2018:***

Fraværende:ingen

Indstilles godkendt, idet lokalplanens "bilag 4
illustrationsplan" på s. 27 tilføjes en forklarende tekst:

"Illustrationen tjener alene at illustrere et muligt
scenarie på, hvor mange baner, der teknisk set kan etableres i området".

***Økonomiudvalget, 20. november 2018:***

Fraværende:Marlene Jacobsen

Indstillingen fra Planudvalget indstilles godkendt

**Bilag**

|  |  |
| --- | --- |
| Forslag til lokalplan nr. 384 Nyt idrætsområde syd for [adresse] i [adresse] | 710-2018-393728 |